CELEX: 32014R0119
Language: lt
Date: 2014-02-07 00:00:00
Title: 2014 m. vasario 7 d. Komisijos reglamentas (ES) Nr. 119/2014, kuriuo dėl chromu papildytų mielių, naudojamų maisto papildams gaminti, ir dėl chromo (III) laktato trihidrato, kuriuo papildomi maisto produktai, iš dalies keičiama Europos Parlamento ir Tarybos direktyva 2002/46/EB ir Europos Parlamento ir Tarybos reglamentas (EB) Nr. 1925/2006  Tekstas svarbus EEE

8.2.2014   
            
            
               LT
            
            
               Europos Sąjungos oficialusis leidinys
            
            
               L 39/44
            
         KOMISIJOS REGLAMENTAS (ES) Nr. 119/2014
   2014 m. vasario 7 d.
   kuriuo dėl chromu papildytų mielių, naudojamų maisto papildams gaminti, ir dėl chromo (III) laktato trihidrato, kuriuo papildomi maisto produktai, iš dalies keičiama Europos Parlamento ir Tarybos direktyva 2002/46/EB ir Europos Parlamento ir Tarybos reglamentas (EB) Nr. 1925/2006
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. birželio 10 d. Europos Parlamento ir Tarybos direktyvą 2002/46/EB dėl valstybių narių įstatymų, susijusių su maisto papildais, suderinimo (1), ypač į jos 4 straipsnio 5 dalį,
   atsižvelgdama į 2006 m. gruodžio 20 d. Europos Parlamento ir Tarybos reglamentą (EB) Nr. 1925/2006 dėl maisto produktų papildymo vitaminais ir mineralais bei tam tikromis kitomis medžiagomis (2), ypač į jo 3 straipsnio 3 dalį,
   pasikonsultavusi su Europos maisto saugos tarnyba (EFSA),
   kadangi:
   
               (1)
            
            
               Direktyvos 2002/46/EB II priede nustatytas vitaminų ir mineralinių medžiagų, kurie gali būti naudojami maisto papildams gaminti, sąrašas. Komisijos reglamentu (EB) Nr. 1170/2009 (3) pakeisti Direktyvos 2002/46/EB I ir II priedai. Direktyvos 2002/46/EB II priedas buvo iš dalies pakeistas Komisijos reglamentu (ES) Nr. 1161/2011 (4);
            
         
               (2)
            
            
               pagal Direktyvos 2002/46/EB 14 straipsnį nuostatos dėl vitaminų ir mineralinių medžiagų maisto papilduose, galinčių turėti įtakos visuomenės sveikatai, priimamos pasitarus su EFSA;
            
         
               (3)
            
            
               2012 m. spalio 31 d. EFSA priėmė mokslinę nuomonę dėl ChromoPrecise® mielių, kuriose yra su ląstelėmis sujungto chromo, pridedamų mitybiniu tikslu kaip chromo šaltinis į maisto papildus, ir dėl chromo iš šio šaltinio biologinio įsisavinamumo (5);
            
         
               (4)
            
            
               EFSA pabrėžė, kad jos nuomonėje išdėstytos išvados taikomos tik mielėms su chromu ChromoPrecise®, o ne kitoms chromu papildytoms mielėms. Be to, jos nuomone, į mielių su chromu ChromoPrecise® specifikacijas turėtų būti įtrauktos specifikacijos dėl nuodžiūvio ir dėl didžiausio chromo (VI) kiekio;
            
         
               (5)
            
            
               remiantis 2012 m. spalio 31 d. EFSA priimta nuomone, mielių su chromu ChromoPrecise® naudojimas maisto papildams nekelia abejonių dėl saugos, jei laikomasi tam tikrų nuomonėje išdėstytų sąlygų;
            
         
               (6)
            
            
               Reglamento (EB) Nr. 1925/2006 II priede nustatytas vitaminų ir mineralinių medžiagų, kuriais galima papildyti maisto produktus, sąrašas;
            
         
               (7)
            
            
               pagal Reglamento (EB) Nr. 1925/2006 3 straipsnio 3 dalį to reglamento II priede nurodyto sąrašo pakeitimai turi būti priimami atsižvelgiant į EFSA nuomonę;
            
         
               (8)
            
            
               2012 m. rugsėjo 13 d. EFSA priėmė mokslinę nuomonę dėl chromo (III) laktato trihidrato kaip chromo (III), kuriuo mitybiniu tikslu papildomi maisto produktai, šaltinio (6);
            
         
               (9)
            
            
               remiantis 2012 m. rugsėjo 13 d. EFSA priimta nuomone, maisto papildymas chromo (III) laktato trihidratu nekelia abejonių dėl saugos, jei laikomasi tam tikrų nuomonėje išdėstytų sąlygų;
            
         
               (10)
            
            
               medžiagos, dėl kurių EFSA išreiškė palankią nuomonę, turėtų būti įtrauktos į Direktyvos 2002/46/EB II priede ir Reglamento (EB) Nr. 1925/2006 II priede pateiktus sąrašus;
            
         
               (11)
            
            
               su suinteresuotosiomis šalimis konsultuotasi Maisto grandinės ir gyvūnų bei augalų sveikatos patariamojoje grupėje ir į jų pateiktas pastabas atsižvelgta;
            
         
               (12)
            
            
               todėl Direktyva 2002/46/EB ir Reglamentas (EB) Nr. 1925/2006 turėtų būti atitinkamai iš dalies pakeisti;
            
         
               (13)
            
            
               šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir nei Europos Parlamentas, nei Taryba joms neprieštarauja,
            
         PRIĖMĖ ŠĮ REGLAMENTĄ:
   1 straipsnis
   Direktyvos 2002/46/EB II priedo B dalyje, po įrašo „chromo (III) chloridas“ įterpiamas toks įrašas:
   
      „chromu papildytos mielės (7).
   
   2 straipsnis
   Reglamento (EB) Nr. 1925/2006 II priedo 2 dalyje, po įrašo „chromo pikolinatas“ įterpiamas toks įrašas:
   
      „chromo (III) laktato trihidratas“.
   
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. vasario 7 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 183, 2002 7 12, p. 51.
   
      (2)  OL L 404, 2006 12 30, p. 26.
   
      (3)  OL L 314, 2009 12 1, p. 36.
   
      (4)  OL L 296, 2011 11 15, p. 29.
   
      (5)  EFSA maisto priedų ir į maistą dedamų maistinių medžiagų specialistų grupė; mokslinė nuomonė dėl ChromoPrecise® mielių, kuriose yra su ląsteliena sujungto chromo, pridedamų maistiniais tikslais kaip chromo šaltinis į maisto papildus, ir dėl chromo iš šio šaltinio biologinio įsisavinamumo; EFSA leidinys, 2012 m.; 10(11):2951.
   
      (6)  EFSA maisto priedų ir į maistą dedamų maistinių medžiagų specialistų grupė; mokslinė nuomonė dėl chromo (III) laktato trihidrato kaip chromo (III), kuriuo maistiniais tikslais papildomi maisto produktai, šaltinio; EFSA leidinys, 2012 m.; 10(10):2881.